Document ID: 32001D0765

Απόφαση της Επιτροπής
της 18ης Οκτωβρίου 2001
με την οποία εξουσιοδοτούνται τα κράτη μέλη να επιτρέψουν προσωρινά την εμπορία δασικού πολλαπλασιαστικού υλικού που δεν πληροί τις απαιτήσεις των οδηγιών 66/404/ΕΟΚ και 71/161/ΕΟΚ του Συμβουλίου
[κοινοποιηθείσα υπό τον αριθμό Ε(2001) 2859]
(2001/765/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/404/ΕΟΚ του Συμβουλίου, της 14ης Ιουνίου 1966, περί της εμπορίας δασικού πολλαπλασιαστικού υλικού(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,
την οδηγία 71/161/ΕΟΚ του Συμβουλίου, της 30ής Μαρτίου 1971, για κανόνες εξωτερικής ποιότητας του δασικού πολλαπλασιαστικού υλικού που αποτελεί αντικείμενο εμπορίας στο εσωτερικό της Κοινότητας(2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,
τις αιτήσεις που υποβλήθηκαν από 12 κράτη μέλη,
Εκτιμώντας τα ακόλουθα:
(1) Η παραγωγή πολλαπλασιαστικού υλικού των ειδών που παρατίθενται στα παραρτήματα δεν επαρκεί επί του παρόντος σε ορισμένα κράτη μέλη, με αποτέλεσμα να μην μπορούν να καλυφθούν οι απαιτήσεις τους για πολλαπλασιαστικό υλικό που πληροί τις διατάξεις των οδηγιών 66/404/ΕΟΚ ή 71/161/ΕΟΚ.
(2) Οι τρίτες χώρες δεν είναι σε θέση να προμηθεύσουν επαρκές πολλαπλασιαστικό υλικό των σχετικών ειδών, το οποίο να παρέχει τις ίδιες εγγυήσεις όπως το κοινοτικό πολλαπλασιαστικό υλικό και να πληροί τις διατάξεις των οδηγιών 66/404/ΕΟΚ ή 71/161/ΕΟΚ.
(3) Συνεπώς, τα σχετικά κράτη μέλη δηλαδή, το Βέλγιο, η Δανία, η Γερμανία, η Ισπανία, η Γαλλία, η Ιρλανδία, η Ιταλία, το Λουξεμβούργο, οι Κάτω Χώρες, η Αυστρία, η Πορτογαλία και το Ηνωμένο Βασίλειο ζήτησαν από την Επιτροπή σύμφωνα με τις εν λόγω οδηγίες να εξουσιοδοτηθούν να επιτρέψουν την εμπορία πολλαπλασιαστικού υλικού ή/και σπόρων προς σπορά που πληρούν απαιτήσεις λιγότερο αυστηρές από αυτές που ορίζονται στις οδηγίες αυτές.
(4) Για να καλυφθεί η έλλειψη, θα πρέπει, ως εκ τούτου, να εξουσιοδοτηθούν τα αιτούντα κράτη μέλη να επιτρέψουν, για περιορισμένο χρονικό διάστημα, την εμπορία πολλαπλασιαστικού υλικού των σχετικών ειδών, το οποίο πληροί λιγότερο αυστηρές απαιτήσεις.
(5) Για λόγους γενετικής, το πολλαπλασιαστικό υλικό πρέπει να συλλέγεται στους τόπους καταγωγής, εντός του φυσικού χώρου των σχετικών ειδών, και θα πρέπει να παρέχονται οι αυστηρότερες δυνατές εγγυήσεις για την εξασφάλιση της ταυτότητας του υλικού. Επιπροσθέτως, το πολλαπλασιαστικό υλικό θα πρέπει να διατίθεται στο εμπόριο μόνο εφόσον συνοδεύεται από έγγραφο που περιλαμβάνει ορισμένα στοιχεία σχετικά με το εν λόγω πολλαπλασιαστικό υλικό.
(6) Κάθε κράτος μέλος θα πρέπει επιπλέον να εξουσιοδοτηθεί να επιτρέπει στην επικράτεια του, τις ακόλουθες τρεις εμπορικές δραστηριότητες: την εμπορία σπόρων προς σπορά και δενδρυλλίων που πληρούν λιγότερο αυστηρές απαιτήσεις όσον αφορά την προέλευση, την εμπορία σπόρων προς σπορά και δενδρυλλίων που πληρούν λιγότερο αυστηρές απαιτήσεις όσον αφορά την κατηγορία, όπως ορίζεται στην οδηγία 66/404/ΕΟΚ, για το Populus nigra και, την εμπορία σπόρων προς σπορά οι οποίοι πληρούν λιγότερο αυστηρές απαιτήσεις όσον αφορά την ειδική καθαρότητα, όπως ορίζεται στην οδηγία 71/161/ΕΟΚ, εάν η εμπορία του εν λόγω υλικού έχει επιτραπεί στα άλλα κράτη μέλη βάσει της παρούσας απόφασης.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη εξουσιοδοτούνται να επιτρέπουν την εμπορία, στο έδαφος τους, σπόρων προς σπορά που πληρούν λιγότερο αυστηρές απαιτήσεις όσον αφορά την προέλευση, όπως καθορίζεται στην οδηγία 66/404/ΕΟΚ.
Η εξουσιοδότηση αυτή εξαρτάται από τους όρους του συνημμένου παραρτήματος Ι και από την προϋπόθεση ότι προσκομίζονται τα αποδεικτικά στοιχεία όσον αφορά τον τόπο προέλευσης των σπόρων προς σπορά και το υψόμετρο στο οποίο συλλέχθηκαν.
2. Τα κράτη μέλη εξουσιοδοτούνται να επιτρέπουν την εμπορία, στο έδαφος τους, φυτών που παράγονται στην Κοινότητα από τους προαναφερόμενους σπόρους προς σπορά.
Άρθρο 2
1. Τα αποδεικτικά στοιχεία που αναφέρονται στο άρθρο 1 παράγραφος 1 θεωρούνται ότι παρέχονται όταν το πολλαπλασιαστικό υλικό είναι της κατηγορίας "πολλαπλασιαστικό υλικό προσδιορισμένης προέλευσης", όπως καθορίζεται στο σύστημα ελέγχου του δασικού πολλαπλασιαστικού υλικού που διακινείται στο διεθνές εμπόριο, του Οργανισμού Οικονομικής Συνεργασίας και Ανάπτυξης (ΟΟΣΑ), ή οποιασδήποτε άλλης κατηγορίας που καθορίζεται στο σύστημα αυτό.
2. Όταν δεν χρησιμοποιείται το σύστημα του ΟΟΣΑ που αναφέρεται στην παράγραφο 1 στον τόπο προέλευσης του πολλαπλασιαστικού υλικού, γίνονται αποδεκτά άλλα επίσημα αποδεικτικά στοιχεία.
3. Όταν δεν μπορούν να παρασχεθούν επίσημα αποδεικτικά στοιχεία, τα κράτη μέλη μπορούν να αποδεχθούν άλλα μη επίσημα αποδεικτικά στοιχεία.
Άρθρο 3
Τα κράτη μέλη εξουσιοδοτούνται να επιτρέπουν την εμπορία, στο έδαφος τους, βλαστητικού πολλαπλασιαστικού υλικού που προέρχεται από το είδος Populus nigra, το οποίο δεν πληροί τις απαιτήσεις όσον αφορά την κατηγορία, όπως ορίζεται στο άρθρο 4 παράγραφος 1 της οδηγίας 66/404/ΕΟΚ, σύμφωνα με το συνημμένο παράρτημα II.
Άρθρο 4
Τα κράτη μέλη εξουσιοδοτούνται, σύμφωνα με το συνημμένο παράρτημα III, να επιτρέπουν στην επικράτεια τους την εμπορία σπόρων προς σπορά οι οποίοι δεν πληρούν ούτε τις απαιτήσεις όσον αφορά την προέλευση που προβλέπονται από την οδηγία 66/404/ΕΟΚ, ούτε τις απαιτήσεις που αφορούν την ειδική καθαρότητα που ορίζονται στο παράρτημα Ι της οδηγίας 71/161/ΕΟΚ, υπό τον όρο ότι:
α) προσκομίζονται τα αποδεικτικά στοιχεία του άρθρου 2 όσον αφορά τον τόπο προέλευσης των σπόρων προς σπορά και το υψόμετρο στο οποίο συνελέχθησαν και
β) το έγγραφο που απαιτείται κατ' εφαρμογή του άρθρου 9 της οδηγίας 66/404/ΕΟΚ φέρει την ένδειξη: "Σπόρος προς σπορά που δεν πληροί τις απαιτήσεις όσον αφορά την ειδική καθαρότητα".
Άρθρο 5
1. Εξουσιοδοτούνται επίσης τα άλλα κράτη μέλη, πλην του αιτούντος κράτους μέλους, να επιτρέπουν, σύμφωνα με τα παραρτήματα Ι, II και III αντίστοιχα και για τους σκοπούς που προσδιορίζονται από τα αιτούντα κράτη μέλη, την εμπορία στο έδαφος τους σπόρων προς σπορά και δενδρυλλίων ή, στην περίπτωση του είδους Populus nigra, βλαστητικού πολλαπλασιαστικού υλικού.
2. Για τους σκοπούς εφαρμογής της παραγράφου 1, τα οικεία κράτη μέλη παρέχουν αμοιβαία διοικητική αρωγή. Τα αιτούντα κράτη μέλη ενημερώνονται από τα άλλα κράτη μέλη σχετικά με την πρόθεση τους να επιτρέψουν την εμπορία αυτών των σπόρων προς σπορά, προτού καταστεί δυνατό να χορηγηθεί μια τέτοια άδεια. Τα αιτούντα κράτη μέλη δύνανται να προβάλουν αντιρρήσεις μόνον αν έχει ήδη διατεθεί ολόκληρη η ποσότητα που καθορίζεται στην παρούσα απόφαση.
Άρθρο 6
Η εξουσιοδότηση που προβλέπεται στο άρθρο 1 παράγραφος 1, στα άρθρα 3, 4 και στο άρθρο 5 παράγραφος 1, λήγει στις 31 Δεκεμβρίου 2002.
Άρθρο 7
Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες των σπόρων προς σπορά που έχουν σημανθεί και εγκριθεί για εμπορία στην Κοινότητα βάσει της παρούσας απόφασης.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 18 Οκτωβρίου 2001.

Labels: 3
6